title: 2009/547/ЕО: Решение на Комисията от 10 юли 2009 година за изменение на Решение 2000/57/ЕО относно системата за ранно предупреждение и реагиране за превенцията и контрола на заразните болести съгласно Решение № 2119/98/ЕО на Европейския парламент и на Съвета (нотифицирано под номер C(2009) 5515) (Текст от значение за ЕИП)

text:
               14.7.2009

               BG

               Официален вестник на Европейския съюз

               L 181/57

      РЕШЕНИЕ НА КОМИСИЯТА

   от 10 юли 2009 година
   за изменение на Решение 2000/57/ЕО относно системата за ранно предупреждение и реагиране за превенцията и контрола на заразните болести съгласно Решение № 2119/98/ЕО на Европейския парламент и на Съвета
   (нотифицирано под номер C(2009) 5515)
   (текст от значение за ЕИП)
   (2009/547/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Решение № 2119/98/ЕО на Европейския парламент и на Съвета от 24 септември 1998 г. за създаване на мрежа за епидемиологично наблюдение и контрол на заразните болести в Общността (1), и по-специално член 6, параграф 5 от него,
   след консултация с Европейския надзорен орган по защита на данните,
   като има предвид, че:

               (1)

               Съгласно Решение 2000/57/ЕО на Комисията от 22 декември 1999 г. относно системата за ранно предупреждение и реагиране за превенцията и контрола на заразните болести съгласно Решение № 2119/98/ЕО на Европейския парламент и на Съвета (2) събитията, свързани със заразните болести, се съобщават от компетентните здравни органи на държавите-членки на елемента от системата за ранно предупреждение и реагиране (СРПР) на мрежата на Общността и се създават общи процедури за обмен на информация за подобни събития с цел консултация и координация на мерките между държавите-членки при поддържане на връзка с Комисията.

               (2)

               Решение 2000/57/ЕО задължава компетентните здравни органи на всяка държава-членка да събират и обменят цялата необходима информация за събитията, свързани със заразните болести, например чрез използване на системата за национално наблюдение, елемента за епидемиологично наблюдение на мрежата на Общността или друга система на Общността за събиране на данни.

               (3)

               Превенцията и контролът на заразните болести са дефинирани в Решение № 2119/98/ЕО като многообразието от мерки, включително епидемиологичните проучвания, предприети от компетентните органи за обществено здравеопазване в държавите-членки за превенция и спиране на разпространението на заразните болести. Посочените мерки обхващат и мерките за проследяване на контактите и наред с всякаква друга полезна информация, известна на националния компетентен здравен орган по отношение на събитие, свързано със заразните болести, се съобщават незабавно на всички други държави-членки, както и на Комисията. Освен това, когато държава-членка възнамерява да вземе мерки, тя по принцип информира предварително мрежата на Общността за естеството и обхвата им, допитва се до останалите държави-членки за тези мерки и ги координира с тях, като поддържа връзка и с Комисията.

               (4)

               Решение 2000/57/ЕО следва ясно да следва разпоредбите на Решение № 2119/98/ЕО по отношение на мерките, които се вземат или чието приемане се предвижда с цел превенция или спиране на разпространението на заразните болести.

               (5)

               Освен това, влизането в сила на Международните здравни правила (2005 г.) задължава международната общност да реагира на разпространението на болестите в международен план с такива мерки в областта на общественото здраве, които са съизмерими с рисковете за общественото здраве и ограничени до тях и които не взаимодействат без необходимост с международния обмен и търговия.

               (6)

               В случай на събитие, свързано със заразна болест, която потенциално може да се разпространи в ЕС и която изисква мерки за проследяване на контактите, държавите-членки сътрудничат помежду си посредством СРПР, като остават в контакт с Комисията, с цел да идентифицират заразените лица и потенциално застрашените граждани. Подобно сътрудничество може да включва обмяна между засегнатите от процедурите за проследяване на контакти държави-членки на чувствителна лична информация за потвърдени или предполагаеми случаи на заразяване на хора.

               (7)

               Обработването на свързани със здравето лични данни по принцип е забранено с разпоредбите от Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (3) и от Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (4). Освен това член 11 от Решение № 2119/98/ЕО определя, inter alia, че разпоредбите на посоченото решение се прилагат, без да се накърняват разпоредбите от Директива 95/46/ЕО.

               (8)

               По причини, свързани с общественото здраве, обработването на подобни данни попада в обхвата на изключението, предоставено от член 8, параграф 3 от Директива 95/46/ЕО и от член 10, параграф 3 от Регламент (ЕО) № 45/2001, доколкото то е необходимо за целите на профилактичната медицина, поставянето на медицинска диагноза, предоставянето на грижи или лечение, или за управлението на здравни служби, когато данните се обработват от медицинско лице, което, по силата на националното законодателство или на правила, установени от компетентни национални органи, е длъжно да спазва професионална тайна, или от друго лице, което е също обвързано с равностойно задължение за пазене на тайна. Освен това, член 23, параграф 1 от Международните здравни правила (2005 г.), които влязоха в сила на 15 юни 2007 г., предвижда, че по причини, свързани с общественото здраве, включително и за целите на проследяване на контактите, държавите членки на Световната здравна организация (СЗО) могат да изискват от пътуващите определени данни при пристигане или отпътуване.

               (9)

               Освен това, обработването на личните данни за целите на проследяването на контактите следва да се смята за законосъобразно, доколкото то е необходимо, за да се защитят жизненоважни интереси на съответното физическо лице, в съответствие с член 7, буква г) от Директива 95/46/ЕО и член 5, буква д) от Регламент (ЕО) № 45/2001, и също за изпълнението на задача, която се осъществява в обществен интерес в съответствие с член 7, буква д) и член 5, буква а) от съответните посочени общностни актове.

               (10)

               Комисията, Европейският център за превенция и контрол на болестите и държавите-членки следва да въведат подходящи гаранции по отношение на обработването на личните данни за целите на проследяването на контактите, по-специално що се отнася до използването на дерогации от разпоредбите на Директива 95/46/ЕО и Регламент (ЕО) № 45/2001, с което се гарантира, че те обработват личните данни в рамките на СРПР в съответствие с Регламент (ЕО) № 45/2001 и Директива 95/46/ЕО.

               (11)

               По-специално, когато в рамките на СРПР се съобщават лични данни с оглед на превенция и спиране на разпространението на заразни болести, компетентните здравни органи на държавите-членки и Комисията следва да гарантират, че личните данни са точни, уместни и не съдържат повече от необходимото за постигането на посочената цел, както и че не се обработват за други цели, че са верни и при необходимост актуализирани, че не се съхраняват по-дълго, отколкото е необходимо за посочената цел; те също така следва да гарантират, че лицата, чиито контакти се проследяват, са надлежно уведомени за естеството на обработването, за обработваните данни, за правото на достъп до данните, които се отнасят за тях, освен в случаите, когато това е доказано невъзможно или изисква непропорционално усилие, както и че в СРПР е въведено подходящо равнище на поверителност и сигурност с цел защита на обработването на подобни данни.

               (12)

               В доклада си от 2007 г. (5) за работата на СРПР Комисията подчерта необходимостта от въвеждане в СРПР на селективна функция за предаване на съобщения с цел да се осигури наличието на комуникационен канал, предназначен изключително за връзка между отделни държави-членки, засегнати от конкретни събития, свързани, inter alia, с дейности по проследяване на контакти. Използването на посочената функция предоставя подходящи гаранции при предаване на лични данни в СРПР и гарантира, че в съответствие с член 4, параграф 1, буква в) от Регламент (ЕО) № 45/2001 и с член 6, параграф 1, буква в) от Директива 95/46/ЕО при изпълнението на настоящото решение в СРПР се движат само точни, уместни и не повече от необходимите лични данни. По тези причини използването на селективната функция за предаване на съобщения следва да се ограничи до нотификации, включващи съобщаването на уместни лични данни, с цел да се осигури съвместимост със задълженията на държавите-членки по членове 4, 5 и 6 от Решение № 2119/98/ЕО.

               (13)

               Мерките, предвидени в настоящото решение, съответстват на становището на комитета, създаден съгласно член 7 от Решение № 2119/98/ЕО,

         ПРИЕ НАСТОЯЩОТО РЕШЕНИЕ:
   Член 1
   Решение 2000/57/ЕО се изменя, както следва:

               1.

               В член 1, параграф 2 формулировката „информация за тези събития“ се заменя с „информация за събитията и мерките, предвидени или приети в отговор на посочените събития или признаци за събития“.

               2.

               Добавя се следният член 2а:
               „Член 2а
               1.   Настоящият член се прилага към мерките, предприети с цел да се проследят лицата, които са били изложени на източник на заразни агенти и за които потенциално съществува опасност да развият или са развили заразна болест, значима за Общността според критериите, изложени в приложение I (наричани по-долу „проследяване на контактите“).
               2.   Когато се съобщават уместни лични данни за целите на проследяването на контактите при използването на системата за ранно предупреждение и реагиране, при условие че посочените данни са необходими и са налице, компетентните здравни органи на държавите-членки използват селективната функция за предаване на съобщения, която дава съответните гаранции за защита на данните. Използването на посочения комуникационен канал е ограничено до държавите-членки, участващи в проследяването на контакти.
               3.   Когато компетентните здравни органи на посочените държави-членки съобщават информация посредством селективната функция за предаване на съобщения, те се позовават на събитието или мярката, за която предварително е съобщено в мрежата на Общността.
               4.   За целите на параграф 2 в приложение III е представен примерен списък на лични данни.
               5.   Когато компетентните здравни органи на държавите-членки или Комисията съобщават или предават информация посредством селективната функция за предаване на съобщения, те спазват разпоредбите на Директива 95/46/ЕО на Европейския парламент и на Съвета (6) и на Регламент (ЕО) № 45/2001 на Европейския парламент и на Съвета (7).

               3.

               В член 3 параграф 1 се заменя със следното:
               „1.   Компетентните органи на държавите-членки представят на Комисията ежегодно до 31 март аналитичен доклад за събитията и за предвидените или приетите процедури в рамките на системата за ранно предупреждение и реагиране. Освен това компетентните органи на държавите-членки могат своевременно да представят доклади за конкретни събития от особено значение.“

               4.

               Текстът в приложението към настоящото решение се добавя като приложение III.

         Член 2
   Адресати на настоящото решение са държавите-членки.

      Съставено в Брюксел на 10 юли 2009 година.

            За Комисията

         Androulla VASSILIOU

            Член на Комисията

      (1)  ОВ L 268, 3.10.1998 г., стр. 1.

      (2)  ОВ L 21, 26.1.2000 г., стр. 32.

      (3)  ОВ L 281, 23.11.1995 г., стр. 31.

      (4)  ОВ L 8, 12.1.2001 г., стр. 1.

      (5)  Доклад от Комисията до Съвета и Европейския парламент за функционирането на системата за ранно предупреждение и реагиране (СРПР) на мрежата на Общността за епидемиологичен надзор и контрол на заразните болести през 2004 и 2005 г. (Решение 2000/57/ЕО) от 20 март 2007 г. (COM(2007) 121 окончателен).

      (6)  ОВ L 281, 23.11.1995 г., стр. 31.

      (7)  ОВ L 8, 12.1.2001 г., стр. 1.“

      ПРИЛОЖЕНИЕ
      Към Решение 2000/57/ЕО се добавя следното приложение III:

            „ПРИЛОЖЕНИЕ III

               Примерен списък на личните данни за целите на проследяването на контактите

                        1.

                        ЛИЧНИ ДАННИ

                                    —

                                    Име и презиме;

                                    —

                                    Националност, дата на раждане, пол

                                    —

                                    Вид и номер на личен документ, орган, издал документа

                                    —

                                    Актуален домашен адрес (име и номер на улица, град, държава, пощенски код)

                                    —

                                    Телефонен номер (мобилен, домашен, служебен)

                                    —

                                    Електронна поща (лична, служебна)

                        2.

                        ПОДРОБНОСТИ ЗА ПЪТУВАНЕТО

                                    —

                                    Данни за превозното средство (номер на полет, дата на полет, име на кораб, регистрационен номер на автомобил)

                                    —

                                    Номер/а на място/а

                                    —

                                    Номер/а на каюта/и

                        3.

                        ИНФОРМАЦИЯ ЗА КОНТАКТИ

                                    —

                                    Имена на посетените лица/места на пребиваване

                                    —

                                    Дати и адреси на посетените места (име и номер на улица, град, държава, пощенски код)

                                    —

                                    Телефонни номера (мобилни, домашни, служебни)

                                    —

                                    Електронна поща (лична, служебна)

                        4.

                        ИНФОРМАЦИЯ ЗА ПРИДРУЖАВАЩИТЕ ЛИЦА

                                    —

                                    Име и презиме

                                    —

                                    Националност

                                    —

                                    Лични данни, както е посочено в точка 1, тирета 3—6

                        5.

                        ДАННИ НА ЛИЦЕ ЗА КОНТАКТ ПРИ СПЕШНОСТ

                                    —

                                    Име на лицето, с което да се установи контакт

                                    —

                                    Адрес (име и номер на улица, град, държава, пощенски код)

                                    —

                                    Телефонни номера (мобилни, домашни, служебни)

                                    —

                                    Електронна поща (лична, служебна)“.


title: 2013/616/ЕС: Решение на Европейския парламент от 17 април 2013 година относно освобождаването от отговорност във връзка с изпълнението на бюджета на Съвместното предприятие Чисто небе за финансовата 2011 година

text:
               16.11.2013

               BG

               Официален вестник на Европейския съюз

               L 308/340

      РЕШЕНИЕ НА ЕВРОПЕЙСКИЯ ПАРЛАМЕНТ

   от 17 април 2013 година
   относно освобождаването от отговорност във връзка с изпълнението на бюджета на Съвместното предприятие „Чисто небе“ за финансовата 2011 година
   (2013/616/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Съвместното предприятие „Чисто небе“ за финансовата 2011 година,

               —

               като взе предвид доклада на Сметната палата относно годишните отчети на Съвместното предприятие „Чисто небе“ за финансовата 2011 година, придружен от отговорите на Съвместното предприятие (1),

               —

               като взе предвид препоръката на Съвета от 12 февруари 2013 г. (05755/2013 – C7-0040/2013),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 71/2008 на Съвета от 20 декември 2007 г. за създаване на съвместно предприятие „Чисто небе“ (4), и по-специално член 11, параграф 4 от него,

               —

               като взе предвид финансовите правила на Съвместното предприятие „Чисто небе“, приети с решение на управителния съвет от 7 ноември 2008 г.,

               —

               като взе предвид Становище № 2/2011 относно финансовите правила на Съвместното предприятие „Чисто небе“, публикувано от Сметната палата на 8 февруари 2011 г.,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на Комисията по бюджетен контрол (A7-0086/2013),

               1.

               Освобождава от отговорност изпълнителния директор на Съвместното предприятие „Чисто небе“ във връзка с изпълнението на бюджета на Съвместното предприятие за финансовата 2011 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Съвместното предприятие „Чисто небе“, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 6, 10.1.2013 г., стр. 9.

      (2)  ОВ L 248, 16.9.2002 г., стр. 1.

      (3)  ОВ L 298, 26.10.2012 г., стр. 1.

      (4)  ОВ L 30, 4.2.2008 г., стр. 1.

      (5)  ОВ L 357, 31.12.2002 г., стр. 72.

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ

      от 17 април 2013 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Съвместното предприятие „Чисто небе“ за финансовата 2011 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Съвместното предприятие „Чисто небе“ за финансовата 2011 година,

                  —

                  като взе предвид доклада на Сметната палата относно годишните отчети на Съвместното предприятие „Чисто небе“ за финансовата 2011 година, придружен от отговорите на Съвместното предприятие (1),

                  —

                  като взе предвид препоръката на Съвета от 12 февруари 2013 г. (05755/2013 – C7-0040/2013),

                  —

                  като взе предвид член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

                  —

                  като взе предвид Регламент (ЕО) № 71/2008 на Съвета от 20 декември 2007 г. за създаване на съвместно предприятие „Чисто небе“ (4), и по-специално член 11, параграф 4 от него,

                  —

                  като взе предвид финансовите правила на Съвместното предприятие „Чисто небе“, приети с решение на управителния съвет от 7 ноември 2008 г.,

                  —

                  като взе предвид Становище № 2/2011 относно финансовите правила на Съвместното предприятие „Чисто небе“, публикувано от Сметната палата на 8 февруари 2011 г.,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

                  —

                  като взе предвид член 77 и приложение VI към своя правилник,

                  —

                  като взе предвид доклада на Комисията по бюджетен контрол (A7-0086/2013),

                  A.

                  като има предвид, че Съвместното предприятие „Чисто небе“ („Съвместното предприятие“) е създадено през декември 2007 г. за период от 10 години с цел ускоряване на развитието, одобряването и демонстрирането на екологично чисти технологии за въздушен транспорт в Съюза за възможно най-ранното им внедряване;

                  Б.

                  като има предвид, че Съвместното предприятие започна своята самостоятелна дейност през ноември 2009 г.;

                  В.

                  като има предвид декларацията на Сметната палата, че е получила достатъчна увереност, че годишните отчети на Съвместното предприятие за финансовата 2011 година са надеждни;

                  Г.

                  като има предвид, че Сметната палата изрази становище с резерви относно законосъобразността и редовността на операциите, свързани с годишните отчети на Съвместното предприятие;

                  Д.

                  като има предвид, че максималната вноска на Съюза в Съвместното предприятие за периода от 10 години е в размер на 800 000 000 EUR, платима от бюджета на Седмата рамкова програма за научноизследователска дейност,

         Бюджетно и финансово управление

                  1.

                  Отбелязва, че окончателният коригиращ бюджет на Съвместното предприятие за финансовата 2011 година включва бюджетни кредити за поети задължения в размер на 175 000 000 EUR и бюджетни кредити за плащания в размер на 159 800 000 EUR; освен това признава, че степента на усвояване на бюджетните кредити за поети задължения и за плащания е съответно 94 % и 64 %; призовава за подробен доклад за напредъка във връзка с тези недостатъци, който съдържа конкретни предложения за постепенно подобряване на степента на усвояване.

                  2.

                  Изразява загриженост, че ниската степен на усвояване на бюджетните кредити за плащания показва забавяния в изпълнението на дейностите на Съвместното предприятие, включително значителни закъснения от публикуването на поканите за представяне на предложения до подписването на споразуменията за отпускане на безвъзмездна финансова помощ; настоятелно призовава Съвместното предприятие да предприеме необходимите мерки, за да се избегнат подобни забавяния и да се намали средното време от публикуването на поканите за представяне на предложения до подписването на споразуменията за отпускане на безвъзмездна финансова помощ на Съвместното предприятие от 291 дни за първата покана през 2011 г.

                  3.

                  Подчертава факта, че ниската степен на изпълнение на бюджета се отразява в прекомерно голямото парично салдо, което в края на годината възлиза на 51 000 000 EUR и представлява 32 % от наличните бюджетни кредити за плащания за 2011 г.

                  4.

                  Изразява съжаление поради факта, че в нарушение на своите финансови правила Съвместното предприятие е пренесло 68 000 000 EUR бюджетни кредити за плащания за 2012 г. без решение на управителния съвет.

                  5.

                  Отчита съществените закъснения, които са възникнали през 2011 г. при получаването на заявленията за възстановяване на разходите по споразуменията за отпускане на безвъзмездни средства с държавите членки, и факта, че поради това не е могла да приключи заверката на голям брой заявления за окончателните отчети; отбелязва, че съответните апортни вноски в размер на 52 000 000 EUR не са могли да бъдат одобрени навреме от управителния съвет и вследствие на това не са били вписани при нетните активи и се е наложило да бъдат отчетени като пасиви; отбелязва, че поради това Съвместното предприятие е отчело отрицателни нетни активи в размер на 18 500 000 EUR, тъй като окончателните отчети отразяват тази преходна ситуация, която не представлява никакъв риск за платежоспособността на Съвместното предприятие.

                  6.

                  Изразява загриженост, че годишните отчети на Съвместното предприятие са получили от Сметната палата становище с резерви относно законосъобразността и редовността на операциите, свързани с тези отчети, тъй като процентът грешки, установен в рамките на последващите одити, възлиза на 6,16 %; отбелязва, че Съвместното предприятие е извършило последващи одити, които обхващат 44 300 000 EUR (18,8 % от всички заявления за възстановяване на разходите, получени от Съвместното предприятие през започналия през 2008 г. тригодишен период); изразява съжаление, че процентът грешки, установен в рамките на тези последващи одити, възлиза на 6,16 % и 4,09 %, когато се вземат предвид въведените корективни мерки, като например механизъм за възстановяване; отново заявява, че Съвместното предприятие следва да повиши незабавно качеството на своите предварителни проверки, свързани с управлението на безвъзмездните средства; изисква органът по освобождаване от отговорност да бъде информиран относно резултатите от процесите на последващ одит, проведени впоследствие от Съвместното предприятие, и да бъде изготвен подробен доклад за напредъка, който съдържа конкретни предложения за постепенно намаляване на процента грешки.

         Системи за вътрешен контрол

                  7.

                  Отбелязва, че според Сметната палата през 2011 г. Съвместното предприятие все още не е въвело изцяло своите системи за вътрешен контрол и финансова информация, в това число и новия инструмент за управление на данните, свързани със заявленията за възстановяване на разходите, подадени от членовете и бенефициентите, и че е необходима допълнителна работа по отношение на процедурите за предварителен контрол, прилагани при заверката на заявленията за възстановяване на разходите; настоятелно призовава Съвместното предприятие да приложи необходимите мерки, за да завърши своите системи за вътрешен контрол и финансова информация и инструментите, които са считани за необходими.

                  8.

                  Отбелязва със съжаление, че в процедурите за предварителен контрол, прилагани за подадените заявления за възстановяване на разходите, са забелязани следните слабости:

                              —

                              контролните списъци, използвани за предварителен контрол на заявленията за възстановяване на разходите, невинаги са изчерпателни,

                              —

                              в един случай одиторската заверка, придружаваща заявлението за възстановяване на разходите на асоцииран член, включва изключения, засягащи разходите за персонал и възлагането на подизпълнител, но въпреки това не е направена корекция на заявлението за възстановяване на разходите поради тези изключения,

                              —

                              в противоречие с наръчника за финансовите процедури липсват доказателства, че оперативните служители също заверяват финансовите аспекти на изпълнението на договорите, и

                              —

                              при най-малко три операции функциите на служителя, извършващ финансови проверки, и на разпоредителя с бюджетни кредити са възложени на ръководителя на администрацията, което противоречи на разпоредбите на наръчника за финансовите процедури и на принципа на разделение на функциите.

                  9.

                  Признава, че счетоводителят на Съвместното предприятие е приключил процеса на заверка на съответните работни процеси през март 2012 г., така както се изисква от финансовите правила на Съвместното предприятие; отбелязва, че в доклада за заверка на счетоводителя са отправени редица препоръки, по-специално във връзка с нуждата да се подобри системата за заверяване на заявленията за възстановяване на разходите и прилагането на инструмент за правилно информиране на ръководството относно бюджетни и счетоводни въпроси.

                  10.

                  Отбелязва, че през 2011 г. Службата за вътрешен одит на Комисията е извършила оценка на риска и че въз основа на резултатите от тази оценка на риска на управителния съвет е бил представен за одобрение стратегически одитен план за периода 2012—2014 г.; припомня, че Съвместното предприятие започна своята самостоятелна дейност през ноември 2009 г.

                  11.

                  Отбелязва, че процедурата за издаване на нареждания за събиране на вземания, свързана с текущите разходи на Съвместното предприятие, не е правилно приложена, тъй като искането, отправено към членовете за плащане на техните вноски за 2011 г., не е придружено от прогнозата за паричните потоци, както се изисква съгласно споразумението за финансиране.

         Други въпроси, свързани с управлението

                  12.

                  Отбелязва констатацията на Сметната палата, че до края на 2011 г. Съвместното предприятие все още не е изготвило вътрешните процедури за наблюдение на прилагането на разпоредбите относно защитата, използването и разпространяването на резултатите от научните изследвания.

                  13.

                  Отново заявява, че в своето становище от 2011 г. относно финансовите правила на Съвместното предприятие Сметната палата посочва, че редица области трябва да претърпят промени, но тази процедура все още не е приключила; приветства намерението на Съвместното предприятие да измени своите финансови правила заедно с актуализацията на рамковия финансов регламент.

                  14.

                  Отбелязва, че през 2011 г. Съвместното предприятие е изготвило план за непрекъснатост на работата и е постигнало напредък по отношение на установяването на официални политики в областта на ИТ сигурността и са били определени основните елементи от план за възстановяване при бедствия, но въпреки това е необходима допълнителна работа за приключването и одобряването му.

                  15.

                  Приветства факта, че през февруари 2012 г. е подписано приемното споразумение между Съвместното предприятие и Белгия относно помещенията за служебно ползване, привилегиите и имунитетите, както и другите видове подпомагане.

         Други въпроси

                  16.

                  Отново призовава Сметната палата да представи на Парламента в разумен срок специален доклад относно общите проблеми, които възникват поради естеството на съвместните предприятия и които следва да бъдат разгледани от съвместните предприятия заедно с техните партньори, за да се гарантира тяхната добавена стойност и ефективното осъществяване на програмите за научни изследвания, технологично развитие и демонстрационни дейности на Съюза; отбелязва също така, че същият доклад следва да включи оценка на ефективността на създаването и структурата на съвместните предприятия.

         (1)  ОВ C 6, 10.1.2013 г., стр. 9.

         (2)  ОВ L 248, 16.9.2002 г., стр. 1.

         (3)  ОВ L 298, 26.10.2012 г., стр. 1.

         (4)  ОВ L 30, 4.2.2008 г., стр. 1.

         (5)  ОВ L 357, 31.12.2002 г., стр. 72.


title: Решение (ЕС) 2015/811 на Европейската централна банка от 27 март 2015 година относно публичния достъп до документите на Европейската централна банка, с които разполагат националните компетентни органи (EЦБ/2015/16)

text:
               23.5.2015

               BG

               Официален вестник на Европейския съюз

               L 128/27

         РЕШЕНИЕ (ЕС) 2015/811 НА ЕВРОПЕЙСКАТА ЦЕНТРАЛНА БАНКА
   от 27 март 2015 година
   относно публичния достъп до документите на Европейската централна банка, с които разполагат националните компетентни органи (EЦБ/2015/16)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Устава на Европейската система на централните банки и на Европейската централна банка, и по-специално член 34 от него,
   като взе предвид Регламент (ЕС) № 1024/2013 на Съвета от 15 октомври 2013 г. за възлагане на Европейската централна банка на конкретни задачи относно политиките, свързани с пруденциалния надзор над кредитните институции (1), и по-специално член 6, параграф 1 във връзка с член 6, параграф 7 от него,
   като взе предвид предложението на Надзорния съвет и след консултация с националните компетентни органи,
   като има предвид, че:

               (1)

               Режимът на публичния достъп до документите на Европейската централна банка (ЕЦБ) е уреден с Решение ЕЦБ/2004/3 (2).

               (2)

               Националните компетентни органи може да разполагат с документи на ЕЦБ в резултат от изпълнението на задълженията си да подпомагат ЕЦБ, да си сътрудничат добросъвестно и да обменят информация с ЕЦБ съгласно Регламент (ЕС) № 1024/2013. Изпълнението на възложените на ЕЦБ надзорни задачи и ефективното функциониране на единния надзорен механизъм могат да бъдат възпрепятствани, ако с ЕЦБ не бъде проведена консултация относно обхвата на достъпа, който ще бъде предоставен по отношение на документите на ЕЦБ, с които разполагат националните компетентни органи, или ако като алтернатива на това исканията за достъп до такива документи не бъдат препращани на ЕЦБ. Поради това исканията за достъп до такива документи следва да бъдат препращани на ЕЦБ или с ЕЦБ следва да бъде проведена консултация преди вземането на решение за оповестяване,

         ПРИЕ НАСТОЯЩОТО РЕШЕНИЕ:
   Член 1
   Определения
   За целите на настоящото решение:

               1)

               „документ“ и „документ на ЕЦБ“ са всяка информация, която се съдържа на независимо какъв информационен носител (на хартиен носител или в електронна форма, на звукозапис, видео- или аудио-визуален запис), изготвена или съхранявана от ЕЦБ и отнасяща се до нейните политики, дейности или решения съгласно Регламент (ЕС) № 1024/2013;

               2)

               „национален компетентен орган“ (НКО) има значението, определено в член 2, точка 2 от Регламент (ЕС) № 1024/2013. Това значение не засяга националната правна уредба, по силата на която се възлагат конкретни надзорни задачи на национална централна банка (НЦБ), която не е определена като НКО. Във връзка с тази уредба позоваванията на НКО в настоящото решение се считат и за позовавания на НЦБ по отношение на възложените ѝ съгласно националното законодателство надзорни задачи.

         Член 2
   Документи в НКО
   В случай че НКО получи искане за достъп до документ на ЕЦБ, с който той разполага, НКО е длъжен, преди да вземе решение за оповестяване, да се консултира с ЕЦБ относно обхвата на достъпа, който ще бъде предоставен, освен ако е ясно, че документът трябва или не трябва да бъде оповестяван.
   Като алтернатива на това НКО може да препрати искането до ЕЦБ.
   Член 3
   Действие
   Настоящото решение поражда действие на датата, на която адресатите му са били уведомени за него.
   Член 4
   Адресати
   Адресати на настоящото решение са НКО.

      Съставено във Франкфурт на Майн на 27 март 2015 година.

            Председател на ЕЦБ

         Mario DRAGHI

      (1)  ОВ L 287, 29.10.2013 г., стр. 63.

      (2)  Решение ЕЦБ/2004/3 от 4 март 2004 г. относно публичния достъп до документите на Европейската централна банка (ОВ L 80, 18.3.2004 г., стр. 42).


title: Решение (ЕС) 2016/618 на Европейския парламент и на Съвета от 13 април 2016 година за мобилизиране на средства от Европейския фонд за приспособяване към глобализацията (заявление от Швеция — EGF/2015/009 SE/Volvo Trucks)

text:
               21.4.2016

               BG

               Официален вестник на Европейския съюз

               L 105/20

         РЕШЕНИЕ (ЕС) 2016/618 НА ЕВРОПЕЙСКИЯ ПАРЛАМЕНТ И НА СЪВЕТА
   от 13 април 2016 година
   за мобилизиране на средства от Европейския фонд за приспособяване към глобализацията (заявление от Швеция — EGF/2015/009 SE/Volvo Trucks)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006 (1), и по-специално член 15, параграф 4 от него,
   като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление (2), и по-специално точка 13 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията (ЕФПГ) е създаден с цел оказване на подкрепа на съкратени работници и самостоятелно заети лица, чиято дейност е прекратена в резултат на големи структурни промени в моделите на световната търговия вследствие на глобализацията, в резултат на продължаване на световната финансова и икономическа криза или в резултат на нова световна финансова и икономическа криза, както и с цел подпомагане на тяхната реинтеграция на пазара на труда.

               (2)

               В съответствие с предвиденото в член 12 от Регламент (ЕС, Евратом) № 1311/2013 на Съвета (3) ЕФПГ не може да надхвърля максимален годишен размер от 150 милиона евро (по цени от 2011 г.).

               (3)

               На 16 септември 2015 г. Швеция подаде заявление EGF/2015/009 SE/Volvo Trucks за предоставяне на финансово участие от ЕФПГ във връзка с извършени съкращения във Volvo Trucks (Volvo Group Truck Operation, EMEA) и четирима доставчици и производители надолу по веригата в Швеция и предостави допълнителна информация към заявлението, както е предвидено в член 8, параграф 3 от Регламент (ЕС) № 1309/2013. Заявлението отговаря на изискванията за определяне на финансово участие от ЕФПГ, установени в член 13 от Регламент (ЕС) № 1309/2013.

               (4)

               Поради това, за да бъде удовлетворено подаденото от Швеция заявление, следва да бъдат мобилизирани средства за предоставяне на финансово участие от ЕФПГ в размер на 1 793 710 EUR.

               (5)

               С цел да се сведе до минимум времето, необходимо за мобилизиране на средства от ЕФПГ, настоящото решение следва да се прилага от датата на приемането му,

         ПРИЕХА НАСТОЯЩОТО РЕШЕНИЕ:
   Член 1
   В рамките на общия бюджет на Европейския съюз за финансовата 2016 година от Европейския фонд за приспособяване към глобализацията се мобилизират средства за предоставяне на сумата от 1 793 710 EUR под формата на бюджетни кредити за поети задължения и бюджетни кредити за плащания.
   Член 2
   Настоящото решение влиза в сила в деня на публикуването му в Официален вестник на Европейския съюз. То се прилага от 13 април 2016 г.

      Съставено в Страсбург на 13 април 2016 година.

            За Европейския парламент

            Председател

         M. SCHULZ

            За Съвета

            Председател

         J.A. HENNIS-PLASSCHAERT

      (1)  ОВ L 347, 20.12.2013 г., стр. 855.

      (2)  ОВ C 373, 20.12.2013 г., стр. 1.

      (3)  Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).


title: Решение № 234/2008/ЕО на Европейския парламент и на Съвета от 11 март 2008 година за създаване на Европейски статистически консултативен комитет и за отмяна на Решение 91/116/ЕИО на Съвета (Текст от значение за ЕИП)

text:
               15.3.2008

               BG

               Официален вестник на Европейския съюз

               L 73/13

      РЕШЕНИЕ № 234/2008/ЕО НА ЕВРОПЕЙСКИЯ ПАРЛАМЕНТ И НА СЪВЕТА

   от 11 март 2008 година
   за създаване на Европейски статистически консултативен комитет и за отмяна на Решение 91/116/ЕИО на Съвета
   (текст от значение за ЕИП)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за създаване на Европейската общност, и по-специално член 285 от него,
   като взеха предвид предложението на Комисията,
   като взеха предвид становището на Европейския икономически и социален комитет (1),
   след консултация с Комитета на регионите,
   в съответствие с процедурата, установена в член 251 от Договора (2),
   като имат предвид, че:

               (1)

               Провеждането на консултации с потребители и производители на статистическа информация, както и с респондентите в рамките на проучвания за получаване на такава информация, е наложително с оглед подготвянето и разработването на общностна политика в областта на статистическата информация.

               (2)

               Европейският консултативен комитет за статистическа информация в икономическата и социалната област, създаден с Решение 91/116/ЕИО на Съвета (3), понастоящем подпомага Съвета и Комисията при координирането на целите на общностната политика в областта на статистическата информация съобразно потребностите на ползвателите и разходите на доставчиците и производителите на информация.

               (3)

               Въпреки полезността на Европейския консултативен комитет за статистическа информация в икономическата и социалната област, настъпилите в Общността промени, и най-вече увеличаването на броя на държавите-членки до 27 изискват да бъдат направени промени по отношение на неговите роля, мандат, състав и процедури. С оглед на по-голямата яснота е целесъобразно този комитет да бъде заменен с нов Европейски статистически консултативен комитет („Комитетът“).

               (4)

               Комитетът следва да допринесе за тясното сътрудничество в процеса на планиране на програмата с цел да се подобри управлението на европейската статистическа система и да се повиши качеството на общностната статистика. За тази цел следва да се поддържа тясно сътрудничество със Статистическия програмен комитет, създаден с Решение 89/382/ЕИО, Евратом на Съвета (4), и с Комитета по парична и финансова статистика и статистика на платежния баланс, създаден с Решение 91/115/ЕИО на Съвета (5).

               (5)

               Следва да се постигне равновесие между необходимостта от съкращаване на броя на членовете, така че Комитетът да може да работи ефикасно в разширената Общност, и необходимостта всички заинтересовани страни в областта на общностната статистика да бъдат представени, както се изисква в заключенията на Съвета от 8 ноември 2005 г.

               (6)

               Необходимостта от по-добра оценка и равновесие на разходите и приходите, свързани със статистическите нужди на Общността, и от адаптиране и намаляване на тежестта на общностното законодателство в областта на статистиката, така че да се отговори на нарастващото търсене, означава, че Комитетът следва да играе по-голяма роля при изготвянето и изпълнението на статистическата програма на Общността.

               (7)

               Комитетът следва да канализира препоръки от потребителите, респондентите и производителите на статистическа информация относно целите на общностната политика в областта на статистическата информация.

               (8)

               Решение 91/116/ЕИО следва да бъде отменено,

         РЕШИХА:
   Член 1
   Европейски статистически консултативен комитет
   1.   Създава се Европейски статистически консултативен комитет (наричан по-долу „Комитетът“).
   2.   Комитетът оказва съдействие на Европейския парламент, Съвета и Комисията, като гарантира, че потребностите на ползвателите и разходите на доставчиците и производителите на информация са взети предвид при координирането на стратегическите цели и приоритети на общностната политика в областта на статистическата информация.
   3.   Това съдействие се оказва във всички области на статистиката, свързани с общностната политика в областта на статистическата информация.
   Член 2
   Задачи
   1.   Комисията се консултира с Комитета в ранен стадий на подготовката на статистическата програма на Общността. Комитетът дава своето становище по-специално по следните въпроси:

               а)

               значението на статистическата програма на Общността във връзка с изискванията за европейска интеграция и развитие, както са формулирани от общностните институции, националните и регионалните органи, представителите на различните икономически и социални категории и на научните среди;

               б)

               значението на статистическата програма на Общността за общностните дейности предвид икономическото, социалното и техническото развитие;

               в)

               равновесието по отношение на приоритети и ресурси между различните области на статистическата програма на Общността, годишната статистическа програма на Комисията и осъществимостта на преразпределяне на приоритетите в рамките на статистическата работа;

               г)

               адекватността на ресурсите, необходими за изпълнението на статистическата програма на Общността, включително преките разходи на Общността и на националните органи, както и дали обхватът, степента на обстойност и разходите в областта на статистиката на Общността са подходящи с оглед на потребностите на ползвателите;

               д)

               разходите, свързани с предоставянето на статистическа информация от доставчиците на информация, и възможните начини за намаляване на тежестта за респондентите, по-специално на тежестта за малките и средните предприятия.

         2.   Комитетът привлича също така вниманието на Комисията върху области, в които може да се окаже необходимо разработването на нови статистически дейности, и предоставя консултации на Комисията относно начините за повишаване на значимостта на статистиката на Общността за ползвателите, като се вземат предвид разходите на доставчиците и производителите на информация.
   Член 3
   Връзки с институции на Общността и други органи
   1.   По искане на Европейския парламент, Съвета и Комисията Комитетът дава становище по въпроси, свързани с потребностите на ползвателите и разходите на доставчиците на информация във връзка с разработването на общностната политика в областта на статистическата информация, приоритетите на статистическата програма на Общността, оценяването на съществуващите статистики, качеството на информацията и нейното разпространение.
   2.   Комитетът дава становище и представя доклади пред Европейския парламент, Съвета и Комисията относно потребностите на ползвателите и разходите на доставчиците на информация при изготвянето и разпространението на общностна статистика, когато сметне това за необходимо за осъществяване на своите задачи.
   Комисията представя годишен доклад за начина, по който се е съобразила със становищата на Комитета.
   3.   При изпълнението на своите задачи Комитетът си сътрудничи със Статистическия програмен комитет и с Комитета по парична и финансова статистика и статистика на платежния баланс. Той редовно информира двата комитета за становищата си относно задачите, предвидени в член 2, и им изпраща становищата и докладите, посочени в параграфи 1 и 2 от настоящия член.
   4.   Комитетът изгражда връзки с националните съвети на ползвателите на статистическа информация.
   Член 4
   Състав и процедура на назначаване
   1.   Комитетът се състои от 24 членове, както следва:

               а)

               дванадесет членове се назначават от Комисията след консултация с Европейския парламент и Съвета. Те са независими при изпълнението на функциите си. Предвид номинирането на тези дванадесет членове, всяка държава-членка предоставя на Комисията списък от трима кандидати с доказана квалификация в областта на статистиката. Комисията се стреми да гарантира, че подборът на тези дванадесет членове представлява в еднаква степен ползвателите, респондентите и другите заинтересовани страни в областта на статистиката на Общността (включително научната общност, социалните партньори и гражданското общество). Дванадесетте членове изпълняват своите задължения в лично качество;

               б)

               единадесет членове се назначават пряко от институциите и органите, към които принадлежат, както следва:

                           i)

                           един член, който представлява Европейския парламент,

                           ii)

                           един член, който представлява Съвета,

                           iii)

                           един член, който представлява Европейския икономически и социален комитет,

                           iv)

                           един член, който представлява Комитета на регионите,

                           v)

                           един член, който представлява Европейската централна банка,

                           vi)

                           двама членове, които представляват Статистическия програмен комитет,

                           vii)

                           един член, който представлява Конфедерацията на европейския бизнес (Businesseurope),

                           viii)

                           един член, който представлява Европейската конфедерация на профсъюзите,

                           ix)

                           един член, който представлява Европейската асоциация на занаятчиите и малките и средните предприятия,

                           x)

                           Европейският надзорен орган по защита на данните;

               в)

               генералният директор на Евростат е по право член на Комитета без право на глас.

         2.   Списъкът на членовете на Комитета се публикува в Официален вестник на Европейския съюз, серия С.
   Член 5
   Продължителност на мандата
   1.   Членовете на Комитета се избират за петгодишен мандат, който може да бъде подновен еднократно. При изтичане на мандата членовете продължават да изпълняват своите задължения до назначаването на заместници или подновяването на мандата.
   2.   Ако член на Комитета подаде оставка преди изтичането на неговия мандат, той се замества за оставащия срок от член, който се назначава съгласно процедурата по член 4.
   Член 6
   Структура и дейност
   1.   Комитетът избира председател измежду членовете, назначени от Комисията. Председателят се избира за петгодишен мандат, който може да бъде подновен еднократно.
   2.   Председателят свиква Комитета най-малко веднъж годишно или по собствена инициатива, или по искане на най-малко една трета от членовете.
   3.   При изготвянето на становища по статистически въпроси от особена сложност Комитетът може, като действа съгласувано с Комисията, да създаде временни работни групи, председателствани от член на Комитета. Всяка работна група се състои от експерти, като се поддържа равновесие по отношение на техния професионален опит и географско разпределение. Председателите на тези работни групи представят резултатите от тяхната работа под формата на доклад на заседание на Комитета.
   4.   С оглед на изпълнението на задачите си Комитетът може да провежда проучвания и семинари.
   5.   Представители на всички заинтересовани служби на Комисията могат да участват в заседанията на Комитета и работните групи в качеството на наблюдатели.
   Председателят може да разреши на други наблюдатели да присъстват на заседанията на Комитета.
   6.   Комисията осигурява секретарски услуги на Комитета и на работните групи.
   7.   Разходите на Комитета се включват в бюджетните прогнози на Комисията.
   Член 7
   Процедури за вземане на решение
   Вътрешният процедурен правилник на комитета определя подробно процедурите за вземане на решение.
   Член 8
   Поверителност
   Без да се засяга член 287 от Договора, членовете на Комитета са длъжни да не разкриват информация, до която са получили достъп в хода на работата на Комитета или на работните групи, ако Комисията ги информира, че такава информация основателно има поверителен характер или че искането за становище или повдигнатият въпрос биха довели до разкриване на такава поверителна информация.
   Член 9
   Вътрешен процедурен правилник
   Комитетът приема свой процедурен правилник след консултация с Комисията. Процедурният правилник се предоставя за сведение на Европейския парламент и на Съвета.
   Член 10
   Отмяна
   Решение 91/116/ЕИО се отменя.
   Член 11
   Влизане в сила
   Настоящото решение влиза в сила на 15 юни 2008 година.

      Съставено в Страсбург на 11 март 2008 година.

            За Европейския парламент

            Председател

         H.-G. PÖTTERING

            За Съвета

            Председател

         J. LENARČIČ

      (1)  ОВ C 97, 28.4.2007 г., стр. 1.

      (2)  Становище на Европейския парламент от 24 октомври 2007 г. (все още непубликувано в Официален вестник) и решение на Съвета от 14 февруари 2008 г.

      (3)  ОВ L 59, 6.3.1991 г., стр. 21. Решение, изменено с Решение 97/255/ЕО (ОВ L 102, 19.4.1997 г., стр. 32).

      (4)  ОВ L 181, 28.6.1989 г., стр. 47.

      (5)  ОВ L 59, 6.3.1991 г., стр. 19. Решение, заменено с Решение 2006/856/ЕО (ОВ L 332, 30.11.2006 г., стр. 21).


title: 2012/306/ЕС: Решение на Съвета от 12 юни 2012 година за сключване на Протокол за определяне на възможностите за риболов и финансовите средства, предвидени в Споразумението за партньорство в областта на рибарството между Европейската общност и Република Мозамбик

text:
               14.6.2012

               BG

               Официален вестник на Европейския съюз

               L 153/3

         РЕШЕНИЕ НА СЪВЕТА
   от 12 юни 2012 година
   за сключване на Протокол за определяне на възможностите за риболов и финансовите средства, предвидени в Споразумението за партньорство в областта на рибарството между Европейската общност и Република Мозамбик
   (2012/306/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 43, параграф 2, във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               На 22 ноември 2007 г. Съветът прие Регламент (ЕО) № 1446/2007 относно сключването на Споразумението за партньорство в областта на рибарството между Европейската общност и Република Мозамбик (1) (наричано по-нататък „споразумението“). Към споразумението бе приложен протокол за определяне на възможностите за риболов и финансовите средства, предвидени в споразумението (2). Действието на посочения протокол изтече на 31 декември 2011 г.

               (2)

               Съюзът договори с Мозамбик нов Протокол за определяне на възможностите за риболов и финансовите средства, предвидени в Споразумението за партньорство в областта на рибарството между Европейската общност и Република Мозамбик (наричан по-нататък „протоколът“), с който на корабите на ЕС се предоставят възможности за риболов във водите, върху които Мозамбик упражнява суверенитет или юрисдикция по отношение на рибарството.

               (3)

               В резултат на тези преговори протоколът бе парафиран на 2 юни 2011 г.

               (4)

               В съответствие с Решение 2012/91/ЕС на Съвета (3) протоколът бе подписан и се прилага временно.

               (5)

               Протоколът следва да бъде одобрен,

         ПРИЕ НАСТОЯЩОТО РЕШЕНИЕ:
   Член 1
   Протоколът за определяне на възможностите за риболов и финансовите средства, предвидени в Споразумението за партньорство в областта на рибарството между Европейската общност и Република Мозамбик (4) се одобрява от името на Съюза.
   Член 2
   Председателят на Съвета посочва лицето(ата), упълномощено(и) да извърши(ат) от името на Европейския съюз предвиденото в член 16 от протокола уведомление, за да се изрази съгласието на Европейския съюз да бъде обвързан с протокола (5).
   Член 3
   Настоящото решение влиза в сила в деня на приемането му.

      Съставено в Люксембург на 12 юни 2012 година.

            За Съвета

            Председател

         M. GJERSKOV

      (1)  ОВ L 331, 17.12.2007 г., стр. 1.

      (2)  ОВ L 331, 17.12.2007 г., стр. 39.

      (3)  ОВ L 46, 17.2.2012 г., стр. 3.

      (4)  Протоколът е публикуван в ОВ L 46, 17.2.2012 г., стр. 4 заедно с решението за подписването му.

      (5)  Датата на влизане в сила на протокола ще бъде публикувана в Официален вестник на Европейския съюз от Генералния секретариат на Съвета.


title: 2014/697/ЕС: Решение на Европейския парламент и на Съвета от 25 септември 2014 година за мобилизирането на Европейския фонд за приспособяване към глобализацията в съответствие с точка 13 от Междуинституционалното споразумение от 2 декември 2013 г. между Европейския парламент, Съвета и Комисията за бюджетната дисциплина, сътрудничеството по бюджетни въпроси и доброто финансово управление (EGF/2014/000 TA 2014 — Техническа помощ по инициатива на Комисията)

text:
               8.10.2014

               BG

               Официален вестник на Европейския съюз

               L 292/14

         РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
   от 25 септември 2014 година
   за мобилизирането на Европейския фонд за приспособяване към глобализацията в съответствие с точка 13 от Междуинституционалното споразумение от 2 декември 2013 г. между Европейския парламент, Съвета и Комисията за бюджетната дисциплина, сътрудничеството по бюджетни въпроси и доброто финансово управление (EGF/2014/000 TA 2014 — Техническа помощ по инициатива на Комисията)

      (2014/697/ЕС)

   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006 (1), и по-специално член 11, параграф 2 от него,
   като взеха предвид Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014 – 2020 (2), и по-специално член 12 от него,
   като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление (3), и по-специално точка 13 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията (ЕФПГ) е създаден за да осигурява подкрепа за съкратени работници и самостоятелно заети лица, чиято дейност е преустановена в резултат на мащабни структурни промени в моделите на световната търговия вследствие на глобализацията, в резултат от продължаващата световна финансова и икономическа криза, която е предмет на разпоредбите на Регламент (ЕО) № 546/2009 (4), или в резултат на нова световна финансова и икономическа криза, и за подпомагане на повторната им интеграция на пазара на труда.

               (2)

               Както е посочено в член 12 от Регламент (ЕС, Евратом) № 1311/2013 на Съвета за определяне на многогодишната финансова рамка за годините 2014 — 2020, ЕФПГ не надхвърля максималния годишен размер от 150 млн. евро (по цени от 2011 г.).

               (3)

               В Регламент (ЕС) № 1309/2013 е посочено, че по инициатива на Комисията всяка година за техническа помощ могат да бъдат използвани най-много 0,5 % от максималния годишен размер на средствата от ЕФПГ. Комисията предлага следователно да бъдат мобилизирани средства в размер на 330 000 EUR.

               (4)

               Поради това следва да бъдат мобилизирани средства от ЕФПГ за предоставяне на техническа помощ по инициатива на Комисията,

         ПРИЕХА НАСТОЯЩОТО РЕШЕНИЕ:
   Член 1
   В рамките на общия бюджет на Европейския съюз за финансовата 2014 година се мобилизират средства от Европейския фонд за приспособяване към глобализацията за осигуряването на 330 000 EUR под формата на бюджетни кредити за поети задължения и бюджетни кредити за плащания.
   Член 2
   Настоящото решение се публикува в Официален вестник на Европейския съюз.

      Съставено в Брюксел на 25 септември 2014 година.

            За Европейския парламент

            Председател

         M. SCHULZ

            За Съвета

            Председател

         S. GOZI

      (1)  ОВ L 347, 20.12.2013 г., стр. 855.

      (2)  ОВ L 347, 20.12.2013 г., стр. 884.

      (3)  ОВ C 373, 20.12.2013 г., стр. 1.

      (4)  ОВ L 167, 29.6.2009 г., стр. 26.


               9.8.2016

               BG

               Официален вестник на Европейския съюз

               C 289/101

         P8_TA(2014)0067
   Делегиран регламент (ЕС) № …/… на Комисията относно временна траншова схема за вноските за покриване на административните разходи на Единния съвет за преструктуриране през преходния период
   Решение на Европейския парламент от 27 ноември 2014 г. за неповдигане на възражения срещу Делегирания регламент на Комисията от 8 октомври 2014 г. относно временна траншова схема за вноските за покриване на административните разходи на Единния съвет за преструктуриране през преходния период (C(2014)7164 — 2014/2882(DEA))
   (2016/C 289/19)

      Европейският парламент,

               —

               като взе предвид Делегирания регламент на Комисията от 8 октомври 2014 г. (C(2014)7164,

               —

               като взе предвид писмото на Комисията от 23 октомври 2014 г., с което последната отправя искане към Европейския парламент да заяви, че не повдига възражения срещу делегирания регламент,

               —

               като взе предвид писмото от 4 ноември 2014 г. на комисията по икономически и парични въпроси до председателя на Съвета на председателите на комисии,

               —

               като взе предвид член 290 от Договора за функционирането на ЕС,

               —

               като взе предвид Регламент (ЕС) № 806/2014 на Европейския парламент и на Съвета от 15 юли 2014 г. за установяването на еднообразни правила и еднообразна процедура за преструктурирането на кредитни институции и някои инвестиционни посредници в рамките на Единния механизъм за преструктуриране и Единния фонд за преструктуриране и за изменение на Регламент (ЕС) № 1093/2010 (1), и по-специално член 65, параграф 5, букви а), б) и в) от него,

               —

               като взе предвид препоръката за решение от комисията по икономически и парични въпроси,

               —

               като взе предвид член 105, параграф 6 от своя правилник,

               A.

               като има предвид, че член 42 от Регламент (ЕС) № 806/2014 (Регламент за Единния механизъм за преструктуриране (ЕМП)) предвижда създаването на Единен съвет за преструктуриране (Съвет за преструктуриране), считано от 19 август 2014 г. под формата на агенция на Европейския съюз;

               Б.

               като има предвид, че член 98 от Регламента за ЕМП изисква Съветът за преструктуриране да стане напълно оперативен до 1 януари 2015 г.;

               В.

               като има предвид, че Съветът за преструктуриране има автономен бюджет, който не е част от бюджета на Съюза и следва да се финансира чрез вноски от банковия сектор, по-специално вноски за административните разходи на Съвета за преструктуриране, които трябва да бъдат платени от кредитните институции, предприятията майки, инвестиционните посредници и финансовите институции, попадащи в приложното поле на Регламента за ЕМП;

               Г.

               като има предвид, че в член 65, параграф 5 от Регламента за ЕМП на Комисията се предоставя правомощието да приема делегирани актове относно вноските, за да определи вида на вноските и начина, по който се изчислява размерът им, и по-специално годишните вноски, необходими за покриването на административните разходи на Съвета за преструктуриране, докато той стане напълно оперативен;

               Д.

               като има предвид, че Комисията прие на 8 октомври 2014 г., в съответствие с посоченото по-горе правомощие, Делегирания регламент на Комисията относно временна траншова схема за вноските за покриване на административните разходи на Единния съвет за преструктуриране през преходния период;

               Е.

               като има предвид, че този делегиран регламент може да влезе в сила при изтичането на срока за контрол от страна на Парламента и на Съвета, само ако не са представени възражения нито от Парламента, нито от Съвета или ако преди изтичането на този срок както Европейският парламент, така и Съветът са информирали Комисията, че няма да представят възражения; като има предвид, че срокът за контрол е определен, съгласно член 93, параграф 6 от Регламента за ЕМП, на три месеца, считано от датата на нотифицирането, т.е. до 8 януари 2015 г., и може да бъдат удължен с още три месеца;

               Ж.

               като има предвид, че за да може Съветът за преобразуване да функционира безпроблемно от 1 януари 2015 г., е необходимо да се установят условията за финансиране във възможно най-кратки срокове, и във всички случаи преди 1 януари 2015 г., като по този начин му се даде възможност да покрие първоначалните си административни разходи (възнаграждения на персонала, инфраструктурни, административни и оперативни разходи) от собствените си ресурси;

               З.

               като има предвид, че посоченият по-горе делегиран регламент следва, в тази връзка, да влезе в сила през 2014 г., преди изтичане на срока за контрол, посочен в съображение Е;

               1.

               Заявява, че не представя възражения срещу делегирания регламент;

               2.

               Възлага на своя председател да предаде настоящото решение на Съвета и на Комисията.

      (1)  ОВ L 225, 30.7.2014 г., стр. 1.


title: 2012/595/ЕС: Решение на Европейския парламент от 10 май 2012 година относно приключването на сметките на Евроюст за финансовата 2010 г.

text:
               17.10.2012

               BG

               Официален вестник на Европейския съюз

               L 286/275

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно приключването на сметките на Евроюст за финансовата 2010 г.
   (2012/595/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Евроюст за финансовата 2010 година,

               —

               като взе предвид доклада на Сметната палата относно окончателните годишни отчети на Евроюст за финансовата 2010 година, придружен от отговорите на Евроюст (1),

               —

               като взе предвид препоръката на Съвета от 21 февруари 2012 г. (06083/2012 – C7-0051/2012),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Решение на Съвета 2002/187/ПВР от 28 февруари 2002 година за създаване на Евроюст с оглед засилване на борбата срещу сериозната престъпност (3), и по-специално член 36 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по граждански свободи, правосъдие и вътрешни работи (A7-0128/2012),

               1.

               Одобрява приключването на сметките на Евроюст за финансовата 2010 година.

               2.

               Възлага на своя председател да предаде настоящото решение на административния директор на Евроюст, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 366, 15.12.2011 г., стр. 140.

      (2)  ОВ L 248, 16.9.2002 г., стр. 1.

      (3)  ОВ L 63, 6.3.2002 г., стр. 1.

      (4)  ОВ L 357, 31.12.2002 г., стр. 72.


title: 2013/670/ЕС: Решение на Съвета от 15 ноември 2013 година за назначаване на член от Германия и заместник-член от Германия в Комитета на регионите

text:
               21.11.2013

               BG

               Официален вестник на Европейския съюз

               L 312/47

      РЕШЕНИЕ НА СЪВЕТА

   от 15 ноември 2013
   година за назначаване на член от Германия и заместник-член от Германия в Комитета на регионите
   (2013/670/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Германия,
   като има предвид, че:

               (1)

               На 22 декември 2009 г. и на 18 януари 2010 г. Съветът прие решения 2009/1014/ЕС и 2010/29/ЕС за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г. (1)

               (2)

               След изтичането на мандата на г-жа Martina KROGMANN се освободи едно място за член на Комитета на регионите.

               (3)

               След изтичането на мандата на г-н Wilhelm HOGREFE се освободи едно място за заместник-член на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначават се в Комитета на регионите за остатъка от мандата, а именно до 25 януари 2015 г.:

               а)

               за член:

                           —

                           г-жа Birgit HONÉ, Staatssekretärin

                     и

               б)

               за заместник-член:

                           —

                           г-н Sven AMBROSY, Landrat des Kreises Friesland.

         Член 2
   Настоящото решение влиза в сила в деня на приемането му.

      Съставено в Брюксел на 15 ноември 2013 година.

            За Съвета

            Председател

         R. ŠADŽIUS

      (1)  ОВ L 348, 29.12.2009 г., стр. 22 и ОВ L 12, 19.1.2010 г., стр. 11.


title: 2007/714/ЕО: Решение на Съвета от 30 октомври 2007 година относно назначаването на един член и един заместник-член от Италия в Комитета на регионите

text:
               7.11.2007

               BG

               Официален вестник на Европейския съюз

               L 289/12

      РЕШЕНИЕ НА СЪВЕТА

   от 30 октомври 2007 година
   относно назначаването на един член и един заместник-член от Италия в Комитета на регионите
   (2007/714/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Италия,
   като има предвид, че:

               (1)

               На 24 януари 2006 г. Съветът прие Решение 2006/116/ЕО относно назначаването на членове и заместник-членове на Комитета на регионите за периода от 26 януари 2006 г. до 25 януари 2010 г. (1).

               (2)

               След изтичането на мандата на г-жа SCAGNI се освободи едно място за член на Комитета на регионите. След изтичането на мандата на г-н ТЕССE се освободи едно място за заместник-член,

         РЕШИ:
   Член 1
   Назначават се в Комитета на регионите за остатъка от мандата, а именно до 25 януари 2010 г.:

               а)

               за член:

                           —

                           Г-жа Marta VINCENZI, sindaco del comune di Genova,

                     и

               б)

               за заместник-член:

                           —

                           Г-н Paolo CARRAZZA, consigliere comunale del comune di Roma.

         Член 2
   Настоящото решение влиза в сила от датата на неговото приемане.

      Съставено в Люксембург на 30 октомври 2007 година.

            За Съвета

            Председател

         F. NUNES CORREIA

      (1)  ОВ L 56, 25.2.2006 г., стр. 75.


title: Решение (ЕС, Евратом) 2015/1568 на представителите на правителствата на държавите членки от 16 септември 2015 година за назначаване на съдия в Общия съд

text:
               22.9.2015

               BG

               Официален вестник на Европейския съюз

               L 245/4

         РЕШЕНИЕ (ЕС, ЕВРАТОМ) 2015/1568 НА ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ ЧЛЕНКИ
   от 16 септември 2015 година
   за назначаване на съдия в Общия съд
   ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ — ЧЛЕНКИ НА ЕВРОПЕЙСКИЯ СЪЮЗ,
   като взеха предвид Договора за Европейския съюз, и по-специално член 19 от него,
   като взеха предвид Договора за функционирането на Европейския съюз, и по-специално членове 254 и 255 от него,
   като взеха предвид Договора за създаване на Европейската общност за атомна енергия, и по-специално член 106а, параграф 1 от него,
   като имат предвид, че:

               (1)

               Съгласно членове 5 и 7 от Протокол № 3 относно статута на Съда на Европейския съюз и след оставката, считано от 1 октомври 2015 г., на г-н Nicholas James FORWOOD, в Общия съд следва да бъде назначен един съдия за остатъка от мандата на г-н Nicholas James FORWOOD, а именно до 31 август 2019 г.

               (2)

               За освобождаващия се пост беше предложена кандидатурата на г-н Ian Stewart FORRESTER.

               (3)

               Комитетът, създаден с член 255 от Договора за функционирането на Европейския съюз, даде становище относно годността на г-н Ian Stewart FORRESTER да изпълнява функциите на съдия в Общия съд,

         ПРИЕХА НАСТОЯЩОТО РЕШЕНИЕ:
   Член 1
   Г-н Ian Stewart FORRESTER се назначава за съдия в Общия съд за периода от 1 октомври 2015 г. до 31 август 2019 г.
   Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 16 септември 2015 година.

            Председател

         C. BRAUN


title: 2009/656/ЕО: Решение на Европейския парламент от 23 април 2009 година относно приключването на сметките на Европейския център за развитие на професионалното обучение за финансовата 2007 година

text:
               26.9.2009

               BG

               Официален вестник на Европейския съюз

               L 255/144

      РЕШЕНИЕ НА ЕВРОПЕЙСКИЯ ПАРЛАМЕНТ

   от 23 април 2009 година
   относно приключването на сметките на Европейския център за развитие на професионалното обучение за финансовата 2007 година
   (2009/656/ЕО)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския център за развитие на професионалното обучение за финансовата 2007 година (1),

               —

               като взе предвид доклада на Сметната палата относно окончателните годишни отчети на Европейския център за развитие на професионалното обучение за финансовата 2007 година, придружен от отговорите на Центъра (2),

               —

               като взе предвид препоръката на Съвета от 10 февруари 2009 г. (5588/2009 — C6-0060/2009),

               —

               като взе предвид Договора за ЕО, и по-специално член 276 от него,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,

               —

               като взе предвид Регламент (ЕИО) № 337/75 на Съвета от 10 февруари 1975 г. за създаване на Европейски център за развитие на професионалното обучение (4), и по-специално член 12а от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (5), и по-специално член 94 от него,

               —

               като взе предвид член 71 и приложение V към своя правилник,

               —

               като взе предвид доклада на Комисията по бюджетен контрол (A6-0177/2009),

               1.

               Отбелязва, че окончателните годишни отчети на Европейския център за развитие на професионалното обучение са приложени към доклада на Сметната палата.

               2.

               Одобрява приключването на сметките на Европейския център за развитие на професионалното обучение за финансовата 2007 година.

               3.

               Възлага на своя председател да предаде настоящото решение на директора на Европейския център за развитие на професионалното обучение, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Klaus WELLE

      (1)  ОВ C 278, 31.10.2008 г., стр. 45.

      (2)  ОВ C 311, 5.12.2008 г., стр. 130.

      (3)  ОВ L 248, 16.9.2002 г., стр. 1.

      (4)  ОВ L 39, 13.2.1975 г., стр. 1.

      (5)  ОВ L 357, 31.12.2002 г., стр. 72.


title: Решение на Съвета от 25 януари 1999 година относно външните одитори на националните централни банки

text:
Важна правна забележка

|

31999D0070

Официален вестник n° L 022 , 29/01/1999 стр. 0069 - 0070 специално чешко издание глава 01 том 03 стр. 65  - 66 специално испанско издание глава 01 том 03 стр. 65  - 66 специално унгарско издание глава 01 том 03 стр. 65  - 66 специално литвийско издание глава 01 том 03 стр. 65  - 66 LV.ES глава 01 том 03 стр. 65  - 66 MT.ES глава 01 том 03 стр. 65  - 66 PL.ES глава 01 том 03 стр. 65  - 66 SK.ES глава 01 том 03 стр. 65  - 66 специално словенско издание глава 01 том 03 стр. 65  - 66

		19990125Решение на Съветаот 25 януари 1999 годинаотносно външните одитори на националните централни банки(1999/70/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Протокола за Устава на Европейската система на централните банки и на Европейската централна банка, и по-специално член 27.1 от него,като взе предвид Препоръката на Европейската централна банка (наричана по-долу "ЕЦБ") от 12 ноември 1998 г. [1]като има предвид, че сметките на ЕЦБ и на националните централни банки (наричани по-долу "НЦБ") следва да бъдат одитирани от независими външни одитори, препоръчани от Управителния съвет и одобрени от Съвета;като има предвид, че ЕЦБ препоръча преназначаване на настоящите външни одитори, назначени от всяка НЦБ, при условията на едно възможно последващо решение,РЕШИ:Член 11. С настоящото се одобряват KPMG Réviseurs d′Entreprises s.c., Антверпен, и Deloitte Touche Tohmatsu s.c., Брюксел, за външни одитори на Banque Nationale de Belgique/Nationale Bank van België.2. С настоящото се одобряват KPMG Deutsche Treuhandgesellschaft AG и PwC Deutsche Revision AG за външни одитори на Deutsche Bundesbank.3. С настоящото се одобряват Coopers & Lybrand, които са част от международната компания PricewaterhouseCoopers, за външни одитори на Banco de España.4. С настоящото се одобряват Mazars & Guérard, Париж, и Deloitte Touche Tohmatsu-Audit, Ньойи, за външни одитори на Banque de France.5. С настоящото се одобряват PricewaterhouseCoopers, Дъблин, за външни одитори на Central Bank of Ireland.6. С настоящото се одобряват Reconta Ernst and Young, spa, Рим, за външен одитор на Banca d′Italia.7. С настоящото се одобряват PricewaterhouseCoopers SARL (Société à responsabilité limitée), Réviseur d′Entreprises, Люксембург, за външен одитор на Banque centrale de Luxembourg.8. С настоящото се одобрява Prof. Dr J. A. van Manen RA (Registered Accountant) за външен одитор на De Nederlandsche Bank, определен за партньор на PricewaterhouseCoopers.9. С настоящото се одобряват Prof. DDr Kurt Neuner, Dr Pipin Henzl, Dr Peter Wolf, Mag. Christian Hofer, Dkfm. Dr Peter Christian Gormasz и Dkfm. Leopold Wundsam, всичките дипломирани експерт-счетоводители, за външни одитори на Österreichische Nationalbank.10. С настоящото се одобрява PricewaterhouseCoopers-Auditores e Consultores Lda. за външен одитор на Banco de Portugal.11. С настоящото се одобрява Arthur Anderson Oy за външен одитор на Suomen Pankki.Член 2Настоящото решение се нотифицира на ЕЦБ.Член 3Настоящото решение се публикува в Официален вестник на Европейските общности.Съставено в Брюксел на 25 януари 1999 година.За СъветаПредседателJ. Fischer[1] ОВ C 411, 31.12.1998 г., стр. 11.--------------------------------------------------


title: Решение (ЕС) 2017/232 на Съвета от 7 февруари 2017 година за сключване, от името на Европейския съюз, на Споразумението между Европейския съюз и Република Кирибати за премахване на визите за краткосрочно пребиваване

text:
               11.2.2017

               BG

               Официален вестник на Европейския съюз

               L 36/1

         РЕШЕНИЕ (ЕС) 2017/232 НА СЪВЕТА
   от 7 февруари 2017 година
   за сключване, от името на Европейския съюз, на Споразумението между Европейския съюз и Република Кирибати за премахване на визите за краткосрочно пребиваване
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 6, втора алинея, буква а), подточка v) от него,
   като взе предвид предложението на Европейската комисия,
   като взе предвид одобрението на Европейския парламент (1),
   като има предвид, че:

               (1)

               Комисията договори от името на Европейския съюз Споразумение с Република Кирибати за премахване на визите за краткосрочно пребиваване („споразумението“).

               (2)

               В съответствие с Решение (ЕС) 2016/1197 на Съвета (2) споразумението бе подписано и се прилага временно, считано от 24 юни 2016 г.

               (3)

               Със споразумението се създава Съвместен ръководен комитет от експерти за споразумението. Съюзът се представлява в този Съвместен комитет от Комисията, която следва да бъде подпомагана от представители на държавите членки.

               (4)

               Настоящото решение представлява развитие на разпоредбите на достиженията на правото от Шенген, в които Обединеното кралство не участва, в съответствие с Решение 2000/365/ЕО на Съвета (3); следователно Обединеното кралство не участва в неговото приемане и не е обвързано от него, нито от неговото прилагане.

               (5)

               Настоящото решение представлява развитие на разпоредбите на достиженията на правото от Шенген, в което Ирландия не участва, в съответствие с Решение 2002/192/ЕО на Съвета (4); следователно Ирландия не участва в неговото приемане и не е обвързана от него, нито от неговото прилагане.

               (6)

               Споразумението следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението между Европейския съюз и Република Кирибати за премахване на визите за краткосрочно пребиваване се одобрява от името на Съюза.
   Член 2
   Председателят на Съвета извършва, от името на Съюза, нотификацията, предвидена в член 8, параграф 1 от споразумението (5).
   Член 3
   Комисията, подпомагана от представители на държавите членки, представлява Съюза в Съвместния комитет от експерти, създаден съгласно член 6 от споразумението.
   Член 4
   Настоящото решение влиза в сила в деня на приемането му.

      Съставено в Брюксел на 7 февруари 2017 година.

            За Съвета

            Председател

         L. GRECH

      (1)  Одобрение от 1 декември 2016 г.

      (2)  Решение (ЕС) 2016/1197 на Съвета от 26 октомври 2015 г. за подписване, от името на Европейския съюз, и временно прилагане на Споразумението между Европейския съюз и Република Кирибати за премахване на визите за краткосрочно пребиваване (ОВ L 198, 23.7.2016 г., стр. 1).

      (3)  Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (ОВ L 131, 1.6.2000 г., стр. 43).

      (4)  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).

      (5)  Датата на влизане в сила на споразумението ще бъде публикувана в Официален вестник на Европейския съюз от Генералния секретариат на Съвета.


title: 2014/173/ОВППС: Решение BiH/21/2014 на Комитета по политика и сигурност от 18 март 2014 година за назначаване на командващия операцията на ЕС за военната операция на Европейския съюз в Босна и Херцеговина и отмяна на Решение BiH/17/2011

text:
               29.3.2014

               BG

               Официален вестник на Европейския съюз

               L 95/29

         РЕШЕНИЕ BiH/21/2014 НА КОМИТЕТА ПО ПОЛИТИКА И СИГУРНОСТ
   от 18 март 2014 година
   за назначаване на командващия операцията на ЕС за военната операция на Европейския съюз в Босна и Херцеговина и отмяна на Решение BiH/17/2011
   (2014/173/ОВППС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Съвместно действие 2004/570/ОВППС на Съвета от 12 юли 2004 г. относно военната операция на Европейския съюз в Босна и Херцеговина (1), и по-специално член 6 от него,
   като има предвид, че:

               (1)

               Съгласно член 6, параграф 1 от Съвместно действие 2004/570/ОВППС Съветът упълномощи Комитета по политика и сигурност (КПС) да взема съответните решения за назначаването на командващ операцията на ЕС.

               (2)

               На 14 януари 2011 г. Комитетът по политика и сигурност прие Решение BiH/17/2011 (2) за назначаване на заместник върховен командващ обединените сили в Европа генерал сър Richard SHIRREFF като командващ операцията на ЕС за военната операция на Европейския съюз в Босна и Херцеговина,

               (3)

               НАТО реши да назначи генерал сър Adrian BRADSHAW за заместник върховен командващ обединените сили в Европа на мястото на генерал сър Richard SHIRREFF. Назначението на генерал сър Adrian BRADSHAW започва от 28 март 2014 г. Генерал сър Adrian BRADSHAW също така следва да замени, считано от същата дата, генерал сър Richard SHIRREFF в качеството му на командващ операцията на ЕС за военната операция на Европейския съюз в Босна и Херцеговина.

               (4)

               Поради това Решение BiH/17/2011 следва да бъде отменено.

               (5)

               В съответствие с член 5 от Протокол (№ 22) относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и изпълнението на решения и действия на Съюза, свързани с въпросите на отбраната.

               (6)

               На 12 и 13 декември 2002 г. Европейският съвет от Копенхаген прие декларация, в която се казва, че договореностите „Берлин плюс“ и тяхното изпълнение ще се прилагат само за онези държави членки на Съюза, които са също или членки на НАТО, или страни по инициативата „Партньорство за мир“ и които впоследствие са сключили двустранни споразумения за сигурност с НАТО,

         ПРИЕ НАСТОЯЩОТО РЕШЕНИЕ:
   Член 1
   Генерал сър Adrian BRADSHAW се назначава за командващ операцията на ЕС за военната операция на Европейския съюз в Босна и Херцеговина, считано от 28 март 2014 г.
   Член 2
   Решение BiH/17/2011 се отменя.
   Член 3
   Настоящото решение влиза в сила на 28 март 2014 г.

      Съставено в Брюксел на 18 март 2014 година.

            За Комитета по политика и сигурност

            Председател

         W. STEVENS

      (1)  ОВ L 252, 28.7.2004 г., стр. 10.

      (2)  Решение BiH/17/2011 на Комитета по политика и сигурност от 14 януари 2011 г. за назначаване на командир на операцията на ЕС за военната операция на Европейския съюз в Босна и Херцеговина (ОВ L 18, 21.1.2011 г., стр. 41).